কলকাতা পুলিশের লুক-আউট নোটিসের ভিত্তিতে দেশে ফেরা মাত্রই দিল্লি বিমানবন্দরে আটক হলেন ‘নারদনিউজ ডটকমে’র সিইও ম্যাথু স্যামুয়েল। তাঁকে আটক করা হয় কলকাতা পুলিশের তরফে জারি-করা লুক-আউট নোটিসের ভিত্তিতে। তবে পরে লালবাজারের বার্তা পেয়ে তাঁকে ছেড়েও দেয় কেন্দ্রীয় অভিবাসন দফতর। ততক্ষণে বিতর্ক এবং নাটক তুঙ্গে।  
শুক্রবারই লালবাজারের তদন্তে সাময়িক স্থগিতাদেশ দিয়েছিল কলকাতা হাইকোর্ট। তা সত্ত্বেও ম্যাথু কীভাবে আটক হলেন, তা নিয়ে বিতর্ক তৈরি হয়। ম্যাথুর আইনজীবীরা সরাসরি হুমকি দেন, আদালতের নির্দেশ না-মানায় কলকাতার পুলিশ কমিশনার রাজীব কুমারের বিরুদ্ধে আদালত অবমাননার মামলা করা হবে। এর পরেই কলকাতা পুলিশের যুগ্ম কমিশনার (অপরাধ দমন) বিশাল গর্গ জানান, ম্যাথুকে গ্রেফতার করা হবে না। সেই মর্মে লালবাজার থেকে দিল্লি পুলিশকে বার্তা পাঠানো হয়েছে। সেই বার্তার সঙ্গে কলকাতা হাইকোর্টের রায়েরও প্রতিলিপি পাঠানো হয়েছে। 
ঘটনাচক্র বলছে, কলকাতা পুলিশ আগে যে লুক-আউট নোটিস দিয়েছিল, কলকাতা হাইকোর্টের অন্তর্বর্তী আদেশের পরে তারা তা প্রত্যাহার করেনি। সে কারণেই ম্যাথুকে বিমানবন্দরে আটক করা হয়েছিল। অর্থাৎ, গাফিলতি লালবাজারেরই। 
জুন মাসে নারদ-কাণ্ডের তদন্তের দায়িত্ব রাজীবকে দেওয়ার পরে এদিনই দেশে ফেরেন ম্যাথু। এতদিন অফিসের কাজে দুবাইয়ে ছিলেন নারদ-কর্তা। গত দু’মাসে তদন্তের জল নানা খাতে বইলেও বিদেশে থেকেই ম্যাথু তা মোকাবিলা করার কৌশল নিয়েছিলেন। হাইকোর্ট তদন্তে স্থগিতাদেশ দেওয়ার পরে এদিন সন্ধ্যায় দেশে ফেরা মাত্র কলকাতা পুলিশের লুক-আউট নোটিস দেখিয়ে ইন্দিরা গাঁধী আন্তর্জাতিক বিমানবন্দরে তাঁকে আটক করে অভিবাসন দফতর। তাতে হকচকিয়ে যান নারদ-কর্তা। প্রাথমিক বিহ্বলতা কাটিয়ে দ্রুত নিজের আইনজীবীদের সঙ্গে যোগাযোগ করেন ম্যাথু। 
ম্যাথুর আইনজীবী অরুণাভ ঘোষ বলেন, ‘‘হাইকোর্ট স্থগিতাদেশ দেওয়ার পরেই কলকাতা পুলিশের লুক-আউট নোটিসটি প্রত্যাহার করা উচিত ছিল। এটা গুরুতর আদালত অবমাননার সামিল। তাছাড়া ব্যাঙ্কশাল আদালতে তো হাজির হতে বলা হয়েছে! আটক তো করতে বলা হয়নি!’’ অরুণাভ জানিয়ে দেন, ওই বিষয়ে কাল, সোমবার আদালত অবমাননার মামলা করা হবে। এরই মধ্যে ম্যাথুর অপর আইনজীবী শামিম আহমেদ পুলিশ কমিশনারের সঙ্গে দেখা করতে লালবাজারে যান। তখন কমিশনার লালবাজারে ছিলেন না। এরপর আদালতের স্থগিতাদেশ এবং তার পরবর্তী ঘটনাপ্রবাহ সম্পর্কে লিখিতভাবে অবহিত করে পুলিশ কমিশনারকে একটি আইনি চিঠি দেন শামিম। রাত ৯টা ১০ মিনিটে চিঠিটি গ্রহণ করে লালবাজার। এরই মধ্যে যুগ্ম কমিশনার বিশাল গর্গ বলেন, ‘‘লুক-আউট নোটিস জারি করা হয়েছিল। আমরা ওঁকে (ম্যাথু) গ্রেফতার করছি না। হাইকোর্টের নির্দেশ মানা হবে। দিল্লি পুলিশকে ফ্যাক্স পাঠিয়ে তা জানিয়ে দেওয়া হয়েছে।’’
তবে বিরোধী রাজনৈতিক মহল বিষয়টি এত সরলভাবে নিতে রাজি নয়। তাদের বক্তব্য, নারদ-তদন্তে না হলেও জালিয়াতির অভিযোগে ম্যাথুকে যাতে হেফাজতে নেওয়ার ‘ফাঁদ’ তৈরি রেখেছিল লালবাজার। গত ২৯ জুনের ‘এবেলা’য় যা প্রকাশিত হয়েছিল। হাইকোর্ট নির্দেশ দিয়েছে নিউমার্কেট থানায় কলকাতার মেয়রের স্ত্রীয়ের দায়ের-করা অভিযোগের প্রেক্ষিতে। লুক-আউট নোটিসটির প্রেক্ষিতও একই। তা সত্ত্বেও লালবাজার নোটিস প্রত্যাহার না-করায় স্বাভাবিকভাবেই বিতর্ক তৈরি হয়েছে। বিরোধীপক্ষের রাজনীতিকদের বক্তব্য, ম্যাথু যে এদিনই দেশে ফিরবেন, তা হয়তো আন্দাজ করতে পারেননি তদন্তকারীরা। ফলে পরবর্তী শুনানিতে কী হয়, তা দেখেই পদক্ষেপ করতে চেয়েছিল লালবাজার। এরই মধ্যে ম্যাথুর আবির্ভাব এবং নাটক!